Барыс Кіт, беларускі грамадскі дзеяч, настаўнік, матэматык, вядомы фізік, вучоны ў галіне астранаўтыкі, канструктар амерыканскай ракетнай тэхнікі, распрацоўшчык касмічнага паліва, нарадзіўся 6 красавіка 1910 года ў Санкт-Пецярбурзе, але затым сям’я пераехала ў в. Агароднікі (цяпер уваходзіць у склад г. Карэлічы). Вучыўся ў Навагрудскай беларускай гімназіі, затым Віленскім універсітэце. Упершыню з Барысам Уладзіміравічам я пазнаёміўся ў 1992 годзе. Пазней сустракаліся яшчэ некалькі разоў. Барыс Кіт называў сябе навагрудчанінам, размаўляў толькі па-беларуску, пры тым што ведаў сем замежных моў. Падчас свайго прыезду на радзіму ён дзяліўся ўспамінамі з дзяцінства, шмат расказваў пра гады вучобы ў гімназіі і бацькоў. Жывучы далёка за мяжой, Барыс Кіт імкнуўся шмат зрабіць для нашага горада. У яго была ідэя адкрыць у Навагрудку ўніверсітэт. У 1994 годзе Барысу Кіту прысвоена званне ганаровага грамадзяніна Навагрудка, якое ён лічыў самым высокім сваім званнем – а іх у яго было нямала.